Į užburtą šalį
Į užburtą šalį
Neilga kelionė —
Kupina grožybių,
Lyg sapnų svajonė.
Ant baltučio tako,
Snaigių nubarstyto,
Iš naktužės rūmų
Žvaigždės nusirito.
Griežia, groja minant
Žvaigždės sidabrinės,
Jaunas džiaugsmo juokas
Skamba iš krūtinės.
Šaltis į pusnynus
Susižarstė sniegą,
Kur gegužio burtai
Sužavėti miega.
Užmigdytą sodą
Eidams palytėjo —
Ir baltais žemčiūgais
Pušys pražydėjo.
Eitum taip be galo
Per šviesius pusnynus,
Pro kerus šarmotus
Taką prasimynus.

Vincas Mykolaitis-Putinas
Eilėraščiai